**Kristína Royová**

**Bez Boha na svete**

Aj keď sa najprekladanejšiu slovenskú spisovateľku Kristínu Royovú zatiaľ nedarí plnohodnotne presadiť v učebných osnovách, tešíme sa každému dobrému nápadu, ktorý upozorňuje čitateľov na kvalitnú literatúru.

To sa už dlhšie darí Zlatému fondu denníka SME, ktorý predstavuje digitalizovanú zbierku diel klasikov slovenskej literatúry a zaradil do nej aj Royovú.

Táto drobná žena popri rozsiahlej sociálnej práci zanechala literárny a duchovný odkaz, ktorý je stále aktuálny aj pre súčasného čitateľa. Je autorkou viac ako 70 literárnych diel pre všetky vekové kategórie. Písala pôsobivé a pútavé prózy - najmä novely, poviedky a rozprávky, ako aj duchovné piesne. Čitateľa zaujmú a vtiahnu do napínavého deja, no nielen to, majú za cieľ obohatiť ho duchovne. Jej diela boli preložené do viac než 30 jazykov, najviac do nemčiny a francúzštiny, boli opakovane vydávané a vysoko oceňované. Stala sa tak našou najprekladanejšou autorkou, a hoci jej tvorba bola u nás dlho takmer neznáma, v zahraničí jej diela zapĺňali pulty mnohých kníhkupectiev.

Radi by sme spoločne na Royovej literárne skvosty upozorňovali aj ctených čitateľov v našej domovine.

Jej literárna prvotina o malom pastierovi Martinkovi pod názvom Bez Boha na svete bola preložená do viacerých jazykov a nové vydania pribúdajú neustále. Práve v roku 2023 si pripomíname 130. výročie prvého vydania.

Občianske združenie Sluha v Starej Turej, ktoré rôznymi spôsobmi tlmočí odkaz života sestier Royových, staroturanských rodáčok, aj v súčasnosti, vydáva nádherne ilustrovaný spomínaný titul v dvojjazyčnej verzii – slovenský a anglický jazyk. Dielo plné empatie a hlbokého porozumenia vás prevedie cestou k hľadaniu zmyslu života.

**Veľmi sa potešíme Vášmu záujmu!**